text: Årets første høst er af skuffende kvalitet
  22 juli 2016 kl. 11.36
  Høsten er gået i gang, og indtil videre er landmændene ikke imponerede over kvaliteten af kornet.
  Det er nu, det gælder - høsten skal i hus.
  Rundt omkring i det danske sommerland kan man se mejetærskere arbejde på højtryk for at få ryddet markerne, mens vejret er nogenlunde ordentligt. Og det dårlige sommervejr har haft stor betydning for det korn, som landmændene nu samler sammen.
  - Kernerne er mindre end forventet. Det betyder, at de ikke vejer så meget, og det giver desværre et lavere udbytte, siger landmand Kristian Møller Lauritsen, der bor i Stubbum ved Christiansfeld, til TV SYD.
  Han vurderer, at udbyttet på hans marker er omkring 20 % dårligere end sidste år, fordi der ikke har været solskinstimer nok i løbet af sommeren.
  - Det er ikke helt forfærdeligt, men det er heller ikke en god høst. Jeg vil sige, at det er en middel høst, siger Kristian Møller Lauritsen.
  Hvis det gode vejr holder, skulle høsten gerne være i hus alle steder i slutningen af august.
  
  